ལྷོ་ཕྱོགས་སུ་འདི་དང་འདྲ་པོ་རེད།ཏོག་ཙམ་མི་འདྲ་ས་དེ།ཕར་ཕར་སོང་ན།གངས་རི་རེད།ང་སྔོན་མ་གངས་རིན་པོ་ཆེར་གནས་སྐོར་ལ་འགྲོ་དུས་་་་་་་ཨ་མཆོད་ཚུལ་ཁྲིམས་ཀྱིས་སྔོན་མ་གནས་སྐོར་དུ་བསྐྱོད་སྐབས་ཀྱི་གོ་གོ་རིག་རིག་བྱུང་ཚད་ང་ལ་གསུངས་མོད།འོན་ཀྱང་ངའི་སེམས་ལ་ང་ལ་དགོས་པའི་ལན་དེ་མེད་པ་ལྟ་བུར་སྣང་།མ་གཞི་ཁོང་གི་ངོས་ནས་ངའི་དྲི་བར་ལན་རྒྱས་ཐག་ཆོད་ཅིག་བཏབ་པར་སྙམ་ཡོད་ངེས།ངས་སྲན་མི་ཚུགས་པའི་ངང་།ཁྱེད་ཀྱི་གསུངས་པ་དེ་དང་།ཁྱེད་ཚོས་ངེས་པར་ལྷོ་ཕྱོགས་སུ་ཕྱག་འཚལ་དགོས་པའི་དབར་འབྲེལ་བ་ག་རེ་ཡོད་དམ་ཞེས་ཞུས་པར།ཨ་མཆོད་འདྲོགས་སོང་།ཁོང་གིས་ཁྱོད།ལྟས་ཕྲུགཁྱོད་ཀྱིས་ཀྱང་ངའི་ཁོག་པ་དྲུས་ནས་བཙོན་ཁང་ལ་སྐྱེལ་བསམ་མམ།མིན།ང་ལོ་ངོ་བཅོ་ལྔ་ཏག་ཏག་བཙོན་ལ་བསྡད་ཚར།ཕར་སོང་།ངས་མི་ཤེས།ཞེས་གོ་རིམ་མེད་པར་བཤད་རྗེས།ལྷོ་ཕྱོགས་སུ་ཤར་རེར་བུད་སོང་།།ང་ལངས་སྡོད་ས་ནས་བརྩིས་པའི་ཕྱོགས་ཏེ།ཁོ་རང་གི་ཁྱིམ་དུ་བུད་སོང་།ཁོ་ལའང་ཁག་ཅི་ཡོད།ང་ནི་ད་ཆ་རྫོང་སྤྱི་བདེ་ལས་ཁུངས་ཀྱི་འཕྲལ་སེལ་ལས་བྱེད་ཅིག་ཡིན་ཞིང་།ནམ་རྒྱུན་འཕྲིན་ཡིག་ཕར་སྐྱེལ་ཚུར་ལེན་ཙམ་ལས་གནད་འགག་ཆེ་བའི་ལས་གནས་གང་ཡང་མེད་མོད།ཨ་མཆོད་ཁོང་ཚོའི་སེམས་སུ་གཞན་པའི་ཞིག་འཆར་བཞིན་ཡོད་ངེས།གང་ལྟར།ལྷོ་ཕྱོགས་ན་ག་རེ་ཡོད་མེད་མ་ཤེས་ཀྱང་།དེར་གསང་བ་ཆེན་པོ་ཞིག་ཡོད་པ་ཨ་མཆོད་ཀྱི་རྣམ་འགྱུར་ལས་ངས་ཚོད་དཔག་ཐིག་པས་ངའི་སེམས་སུ་དགའ་བ་སྐྱེས་བྱུང་།དངོས་གནས་དགའ་སྤྲོ་སྐྱེས་བྱུང་།